שיעור: מוסר לחימה וטוהר הנשק- לוחמים

**משך השיעור:** שעה

**אוכלוסיית יעד:** מפקדים זוטרים בדרג המ"כ-סג"ם\סגן

**גורם מעביר:** מפקד בדרגת סרן- רס"ן

1. מטרת על: המפקד יעמיק בערך "טוהר בנשק" ויבין כי שימוש נכון ומוסרי בנשקו נובעים מהאחריות שלו ומבחירתו כיצד לנהוג בנשק.
2. מטרות ביניים:
3. המפקד יבין את משמעות טוהר הנשק בתפקידו וביחס לנשק שלו.
4. המפקד יכיר בדרכים שונות בהן ערך טוהר מתבטא ועלול להיפגע.
5. המפקד יבין את האחריות המוטלת עליו כשהוא משתמש בנשק, ואת האחריות שיש לו גם כלפי הדרך בה חייליו משתמשים בכלי הנשק שלהם.
6. מהלך השיעור:
7. פתיחה : "אהוב את הרובה ושנא את המלחמה"- דיון (10 דק')
8. חלק א': טוהר הנשק, פרקי הפלמ"ח (20 דקות)
9. חלק ב': אירועי ערכי- ביזה (25 דק')
10. סיכום (5 דק')

פתיחה : "אהוב את הרובה ושנא את המלחמה"- דיון (10 דק')

קרא באוזני המפקדים את הציטוט הבא, ולאחר מכן ערוך בעקבותיו דיון קצר.

**"אהוב את הרובה ושנא את המלחמה"** (יצחק שדה)

שאלות לדיון:

* מהו ההבדל בין "רובה" ל"מלחמה"?
* כיצד ציטוט זה מתקשר לערך "טוהר הנשק"?

סכם את הדיון בקריאה של ערך "טוהר הנשק" מתוך רוח צה"ל:

**טוהר הנשק- החייל ישתמש בנשקו ובכוחו לביצוע המשימה בלבד, אך ורק במידה הנדרשת לכך, וישמור על צלם אנוש אף בלחימה. החייל לא ישתמש בנשקו ובכוחו כדי לפגוע בבני אדם שאינם לוחמים ובשבויים, ויעשה כל שביכולתו למנוע פגיעה בחייהם, בגופם, בכבודם וברכושם.**

חלק א': טוהר הנשק- פרקי הפלמ"ח (20 דקות)

קרא יחד עם המפקדים את חלק מהקטע "טוהר הנשק" מתוך הספר "פרקי הפלמ"ח" מאת נתן שחם, שהיה לוחם פלמ"ח, סופר ומחזאי ישראלי. (את הקטע המלא ניתן למצוא בנספחים).

טוהר הנשק- נתן שחם

לא בנדיר מזדמן לפגוש דעתן מרוצה מעצמו, הנוהג במושג הזה מתוך גבהות לב. מה לנשק ולטוהר? הוא שואל. נשק הוא כלי להריגה. הוא הורג, או פוגע, או מטיל מומים, או מפיל פחד מוות על קורבנותיו. מה טהור כאן? זוהי תפיסה פשטנית... **משל מרגע שלקחת נשק ביד שוב אין לך בחירה בין צורות שונות של התנהגות, אחת זהירה מחברתה, מאופקת מחברתה, אנושית ממנה. כן, בפירוש אנושית...** תמיד יש בחירה בין שתי אפשרויות לפחות. ואחת טובה מחברתה. לאמור, טוהר הנשק איננו "ביטוי מתחסד" אלא עניין חמור ורציני.**...** האמונה, שיש נשק טהור ויש נשק לא טוהר, היה בה כדי לכפות על הלוחם שיקולים חשובים, שבלהט הקרב אפשר לשכוח. **הרעיון, שגם האמצעי ולא רק המטרה נבחנים בקני מידה מוסריים,** היה בעל ערך חינוכי ממדרגה ראשונה. וכך אירע, שאותו נשק, שנהגו בו בכבוד מרובה כל כך, לא היה בו כדי לשכר, וליצור הרגשה בדויה של כוח, המוליכה אותו למעשים פזיזים. נשק טהור הוא, מן הסתם, אותו נשק שבו משתמשים מתוך הכרת אחריות ואינו משמש למטרות, שחברה דמוקרטית אינה יכולה לקחת על מצפונה.שאלות לדיון:

* איך אתם מבינים את הקטע? מה, לפי הקטע, הופך נשק ל"טהור"?
* האם אתם מסכימים עם הקביעה בקטע, שהבחירה, המעשים של האדם, הופכים את הנשק ל"טהור" או "לא טהור"?
* מהי הכוונה במשפט "הרעיון, שגם האמצעי ולא רק המטרה נבחנים בקני מידה מוסריים"? איזה אחריות ישנה על המשתמש בנשק?

חלק ב'- אירוע ערכי- ביזה (25 דק)

ספר למפקדים על אירוע שהתרחש ובו נפגע ערך "טוהר הנשק". לאחר מכן ערוך דיון בנושא. לבחירתך, ניתן לספר על אירוע ביזה מתוך **אוגדן ניתוחי אירוע איו''ש מס' 5 - סריקה** (כלי למפקד בהוצאות חיל החינוך) וניתן גם לבחור אירוע אחר, שלא מופיע במערך, אשר מוכר לך באופן אישי / קרה לך / לחייליך / ביחידתך.

אירוע ביזה מתוך **אוגדן ניתוחי אירוע איו''ש מס' 5 - סריקה:**

משימת הכוח באירוע: סריקה

תיאור האירוע: כוח של לוחמים נשלח לבצע סריקות אמל"ח. הכוח עבר הכנה קפדנית לקראת ביצוע המשימה. לאחר הסריקות יצא הכוח מהכפר עם שלושה ארגזי קרטון מוחרמים ובהם חזיזים, חנ"מ (חומר נפץ מרסק) וכו'. יום לאחר מכן, בעת תדרוך, הבחין המ"מ באחד החיילים מחזיק באלה. המ״מ זיהה כי זהו ציוד אשר היה בחנות בה בוצעה הפעילות יום קודם לכן, וחשד כי הציוד נלקח מהחנות ללא אישור. הסמ"פ תיחקר את האירוע ואכן גילה כי שני חיילים לקחו מהחנות שתי אלות, חמישה מצתים, צעצוע חשמלי ונפצים. בהמשך היום הסמ"פ קיבל סרטון ממצלמת האבטחה בחנות בו נראים החיילים שוברים מגירה ואת אחד החיילים לוקח דבר מה ומכניס אל כיסו. בחנות היה סכום גדול של כסף אשר הלוחמים לא נגעו בו כלל.

שאלות לדיון:

* מה קרה באירוע?
* מה דעתכם על התנהגות החיילים? איזה כשל ערכי מבטא אירוע זה?
* כיצד פגעו החיילים בערך "טוהר הנשק"?
* האם לדעתכם היו סימנים מקדימים? האם למפקדים הייתה דרך להשפיע?
* כיצד ערך טוהר הנשק בא לידי ביטוי ביחידתנו?
* אילו אתגרים עומדים בפנינו בשמירה על ערך זה אצלנו ביחידה?
* אילו בחירות אנחנו יכולים לעשות כאשר אנחנו משתמשים בנשק שלנו על מנת לפעול על פי ערך "טוהר הנשק"?

סיכום (5 דק)

**סיכום מפקד:**

ניתן ללמוד על טוהר הנשק דרך הפלמ"ח, כמו שקראנו בקטע מתוך "פרקי הפלמ"ח", ערך טוהר הנשק מהווה ערך מרכזי ומוביל כבר מהקמת הפלמ"ח.

באירוע עליו דיברנו, ישנו כשל ערכי בו לא מומשו מספר ערכים מרכזיים, וביניהם ערך טוהר הנשק. ביזה היא פגיעה בערך **טוהר הנשק,** ניצול לרעה של כוח שניתן לחייל, שלא למטרה לשמה נועד. כל חייל צה"ל מחוייב לעשות שימוש "בנשקו ובכוחו לביצוע המשימה בלבד": במקרה זה נעשה שימוש בכוח או "בנשק" שניתן לחייל למטרה פסולה.

צה"ל דוגל בהפקדת סמכות ואחריות בידיהם של חייליו, מהזוטר ביותר ועד הבכיר ביותר. כאשר חייל/מפקד מקבל משימה עליו לבצעה בצורה הטובה ביותר גם באין מפקד משגיח. המצפן הערכי של כל חייל חייב לעבוד כל הזמן, גם כשהוא לבד לחלוטין.

על החייל והמפקד להבין שטוהר הנשק נובע מהבחירה שלו כיצד להשתמש בנשק. הבחירה כיצד להשתמש בנשק תלויה כמובן במקרה עצמו אך כל שימוש בנשק יתקיים לשם מימוש המשימה בלבד. *"נשק טהור הוא, מן הסתם, אותו נשק שבו משתמשים מתוך הכרת אחריות ואינו משמש למטרות, שחברה דמוקרטית אינה יכולה לקחת על מצפונה."* (מתוך טוהר הנשק/ פרקי הפלמ"ח).

נספחים

נספח א- טוהר הנשק מתוך **פרקי הפלמ"ח- נתן שחם**

ביטוי זה קיבלנו בירושה מקודמינו. עד כמה שזכור לי, האמנו בו בתום לב.

לא בנדיר מזדמן לפגוש דעתן מרוצה מעצמו, הנוהג במושג הזה מתוך גבהות לב. מה לנשק ולטוהר? הוא שואל. נשק הוא כלי להריגה. הוא הורג, או פוגע, או מטיל מומים, או מפיל פחד מוות על קורבנותיו. מה טהור כאן? זוהי תפיסה פשטנית. מן הגיון ברזל שנתעוות. משל מרגע שלקחת נשק ביד שוב אין לך בחירה בין צורות שונות של התנהגות, אחת זהירה מחברתה, מאופקת מחברתה, אנושית ממנה. כן, בפירוש אנושית.

בזמן מלחמת השחרור "הועמדה לדין", באורח נוגע ללב, נערה, שלא זרקה את הרימון שבידה, בשעת פשיטה על כפר. היא לא עשתה את חובתה, כיוון ששמעה קול של ילד מתוך הבית. הנערה יצאה זכאית, שכן הסתמכה על פקודת המיבצע האומרת "שאין פוגעים בנשים ובילדים".

לימים, כאשר נמנעו שוד וביזה בשעת כיבוש עיר, זקף מפקד הגדוד, בחור קשוח למדי, את ההישג המוסרי, שבהתגברות על יצר הביזה, לזכות הנערה ההיא, שבגללה ולא בגלל המשמעת הקשוייה, שעלה בידו לטפח אמל אנשיו, יצא הגדוד מן הכיבוש נקי-כפים.

אפשר ששני גורמים פעלו כאחד. מכל מקום, אותו מפקד שוב לא היו לו ספיקות: תמיד יש בחירה בין שתי אפשרויות לפחות. ואחת טובה מחברתה. לאמור, טוהר הנשק איננו "ביטוי מתחסד" אלא עיניין חמוד ורציני.

מכל מקום, האמונה, שיש נשק טהור ויש נשק לא טוהר, היה בה כדי לכפות על הלוחם שיקולים חשובים, שבלהט הקרב אפשר לשכוח. הרעיון, שגם האמצעי ולא רק המטרה נבחנים בקני מידה מוסריים, היה בעל ערך חינוכי ממדרגה ראשונה. וכך אירע, שאותו נשק, שנהגו בו בכבוד מרובה כל כך, לא היה בו כדי לשכר, אל לתעתע בנשמה, וליצור הרגשה בדוייה של כוח, המוליכה אותו למעשים פזיזים. נשק טהור הוא, מן הסתם, אותו נשק שבו משתמשים מתוך הכרת אחריות ואינו משמש למטרות, שחברה דמוקרטית אינה יכולה לקחת על מצפונה.